PTG ส่งซิก Q4 สดใส รับคลายล็อกดาวน์ เดินหน้าขยายปั๊ม-นอนออยล์ต่อเนื่อง
PTG ส่งซิก Q4 สดใส รับคลายล็อกดาวน์-เทศกาลท่องเที่ยว กระตุ้นการเดินทาง หนุนดีมานด์ใช้น้ำมันเพิ่ม พร้อมเดินหน้าขยายปั๊ม-นอนออยล์ต่อเนื่อง เล็งนำ 2 บริษัทย่อย “แอตลาส เอ็นเนอร์ยี่”-“ปาล์มคอมเพล็กซ์” เข้าตลาดปี 65
PTG ส่งซิก Q4 สดใส รับคลายล็อกดาวน์-เทศกาลท่องเที่ยว กระตุ้นการเดินทาง หนุนดีมานด์ใช้น้ำมันเพิ่ม พร้อมเดินหน้าขยายปั๊ม-นอนออยล์ต่อเนื่อง
27 ส.ค. 2564

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยข้อมูลภาพรวมของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 27 ส.ค.2564 ว่า ในช่วงไตรมาส 2/2564 บริษัทมีปริมาณการจำหน่ายน้ำมันเพิ่มขึ้น 7.1% เมื่อเทียบจากช่วงเดียวกันของปีก่อน และมีปริมาณการจำหน่ายแก๊ส LPG เพิ่มขึ้น 109.9% เมื่อเทียบจากช่วงเดียวกันของปีก่อน นอกจากนี้บริษัทฯ มีส่วนแบ่งทางการตลาดธุรกิจแก๊สเพื่อการขนส่ง (Auto LPG) เพิ่มขึ้นมาเป็นอันดับที่ 2
ทั้งนี้ในปัจจุบันบริษัทฯ มีสถานีบริการน้ำมันและสถานีบริการแก๊ส LPG รวม 2,114 สถานีกระจายครอบคลุมทั่วประเทศ แบ่งเป็น ภาคเหนือ 441 สถานี ภาคอีสาน 648 สถานี ภาคใต้ 245 สถานี ภาคตะวันตก 258 สถานี ภาคตะวันออก 210 สถานี ภาคกลาง 134 สถานี และกรุงเทพฯ และปริมณฑล 178 สถานี
ทั้งนี้บริษัทฯ คาดว่าในปี 2564 ปริมาณการขายน้ำมันจะเติบโตราว 5-8% เมื่อเทียบจากปีก่อน และยอดขาย LPG คาดว่าจะเติบโตมากกว่า 100% เมื่อเทียบจากปีก่อน รวมถึงกำไรก่อนหักภาษีและค่าเสื่อม (EBITDA) จะเพิ่มขึ้น 8-12% เมื่อเทียบจากปีก่อน
ส่วนเงินลงทุนปี 2564 บริษัทได้ปรับลดลงเหลือ 3,000-3,500 ล้านบาท เนื่องจากสถานการณ์แพร่ระบาดโควิดที่รุนแรงในช่วงก่อนหน้านี้ โดยแบ่งเป็นเงินลงทุนในธุรกิจหลัก 2,000-2,500 ล้านบาท, ธุรกิจที่ไม่ใช่น้ำมัน (Non Oil) จำนวน 500 ล้านบาท และธุรกิจใหม่ จำนวน 500 ล้านบาท
สำหรับแนวโน้มไตรมาส 4/2564 คาดว่าจะสามารถเติบโตได้ดีกว่าไตรมาส 3/2564 หลังสถานการณ์โควิด-19 เริ่มคลี่คลาย จากการกระจายการฉีดวัคซีนที่เพิ่มขึ้น และรัฐมีการผ่อนคลายมาตรการล็อกดาวน์ รวมทั้งในช่วงไตรมาส 4 เป็นช่วงไฮซีซั่นของการท่องเที่ยว จึงคาดว่าประชาชนจะเดินทางมากขึ้นส่งผลให้ความต้องการใช้น้ำมันเพิ่มขึ้นตามไปด้วย
สำหรับบริษัทลูกที่เตรียมจะนำเข้าระดมทุนในตลาดหลักทรัพย์แห่งประเทศไทย (SET) บริษัทคาดว่าจะนำธุรกิจจำหน่ายก๊าซ LPG ภายใต้บริษัท แอตลาส เอ็นเนอร์ยี่ จำกัด ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ในช่วงไตรมาส 4/2564 และเข้าจดทะเบียนได้ในปี 2565
ขณะที่ธุรกิจปาล์มคอมเพล็กซ์ คาดว่ายื่นไฟลิ่งในช่วงไตรมาส 2/2565 หากไม่มีข้อติดขัดก็น่าจะเข้าจดทะเบียนได้ในปี 2565 เช่นกัน
ด้านนายรังสรรค์ พวงปราง ผู้ช่วยกรรมการผู้จัดการใหญ่ PTG กล่าวเพิ่มเติมว่า ฐานะการเงินของบริษัทไม่มีประเด็นน่ากังวล เพราะปัจจุบัน PTG มีกระแสเงินสดในมือเกือบ 4,000 ล้านบาท ซึ่งถือว่าเพียงพอในการดำเนินธุรกิจช่วงสถานการณ์โควิด-19 และหากสถานการณ์ผ่อนคลายลงบริษัทก็ยังพร้อมจะขยายการลงทุนในช่วงไตรมาส 4/64 ในทันที